Dec 05,2018
పన్ను వసూళ్ల లక్ష్యాన్ని చేరుకుంటాం..
న్యూఢిల్లీ: గత సంవత్సరంతో పోలిస్తే ఆదాయపు పన్ను రిటర్నులు 50శాతం వరకు పెరిగాయని కేంద్ర ప్రత్యక్ష పన్నుల బోర్డు ్థ(సీబీడీటీ) చైర్మెన్‌ సుశీల్‌ చంద్ర తెలిపారు. 'పన్ను చెల్లింపులపై నోట్ల రద్దు మంచి ప్రభావం చూపించింది. 2018-19 అసెస్‌మెంట్‌ సంవత్సరానికి (2017-18 ఆర్థిక సంవత్సరం) సంబంధించి ఈ ఏడాదిలో ఇప్పటి వరకు 6.08కోట్ల ఆదాయపు పన్ను రిటర్నులు దాఖలయ్యాయి. గతేడాది ఇదే సమయంతో పోలిస్తే ఇది 50శాతం ఎక్కువ' అని ఆయన తెలిపారు. ఇక ఈ ఆర్థిక సంవత్సరంలో నిర్దేశించుకున్న ప్రత్యక్ష పన్ను వసూళ్ల లక్ష్యాన్ని కూడా తప్పకుండా చేరుకుంటామని ఆయన విశ్వాసం వ్యక్తం చేశారు. స్థూల ప్రత్యక్ష పన్నులు 16.5శాతం, నికర ప్రత్యక్ష పన్నులు 14.5 శాతం పెరిగాయి. దీన్ని బట్టి చూస్తే నోట్లరద్దు తర్వాత పన్ను చెల్లింపులు పెరిగాయని అర్థమవుతోందని చంద్ర చెప్పుకొచ్చారు. నోట్ల రద్దు వల్లే కార్పొరేట్‌ పన్ను చెల్లింపుదారులు 7లక్షల నుంచి 8లక్షలకు పెరిగారని వివరించారు. ప్రస్తుత ఆర్థిక సంవత్సరానికి నిర్ధేశించుకున్న రూ.11.5 లక్షల కోట్ల పన్ను వసూలు లక్ష్యాన్ని అందుకోగలమని ఆయన పూర్తి విశ్వాసాన్ని వ్యక్తం చేశారు.
మీ స్నేహితులకు రికమెండ్ చెయ్యండి